b"\n_START_ARTICLE_\nThomas Hardy\n_START_SECTION_\nElulugu\n_START_PARAGRAPH_\nThomas Hardy s\xc3\xbcndis Inglismaal Dorseti krahvkonnas Stinsfordi kihelkonnas \xc3\x9clem-Bockhamptoni k\xc3\xbclas. Tema isa Thomas (1811\xe2\x80\x931892) t\xc3\xb6\xc3\xb6tas kiviraiduri ja ehitajana. Hardy suure lugemusega ema Jemima (1813\xe2\x80\x931904) \xc3\xb5petas ka poega, kuni too kaheksa-aastaselt Bockhamptoni kooli l\xc3\xa4ks. Mitu aastat k\xc3\xa4is tulevane kirjanik Isaac Lasti Noorte H\xc3\xa4rrasmeeste Akadeemias, kus ta \xc3\xb5ppis muu hulgas ladina keelt ja paistis silma akadeemilise v\xc3\xb5imekusega. Perekonna rahapuuduse t\xc3\xb5ttu polnud Hardyl v\xc3\xb5imalik minna \xc3\xbclikooli ja 16-aastaselt sai temast arhitekt James Hicksi \xc3\xb5pipoiss. _NEWLINE_1862. aastal asus Thomas Hardy \xc3\xb5ppima Londoni Kuninglikus Kolled\xc5\xbeis. London ei saanud Hardyle kunagi koduseks, kuna ta oli teravalt teadlik klassivahest ja tundis ennast teiste k\xc3\xb5rval alav\xc3\xa4\xc3\xa4rsena. Umbes samal ajal hakkasid Hardyt huvitama \xc3\xbchiskondlikud reformid ja John Stuart Milli t\xc3\xb6\xc3\xb6d. Samuti tutvus ta Charles Fourier' ja Auguste Comte'i teostega.    _NEWLINE_Mure tervise p\xc3\xa4rast sundis Hardyt 1867. aastal naasma Dorchesteri, kus ta otsustas p\xc3\xbchenduda kirjutamisele."